พระราชกฤษฎีกาจัดตั้งส่วนราชการในมหาวิทยาลัยสงขลานครินทร์ ทบวงมหาวิทยาลัย พ.ศ. 2528
พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยสงขลานครินทร์
ทบวงมหาวิทยาลัย
พ.ศ. ๒๕๒๘
 

ภูมิพลอดุลยเดช ป.ร.
ให้ไว้ ณ วันที่ ๒๕
กันยายน พ.ศ. ๒๕๒๘
เป็นปีที่ ๔๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการจัดตั้งส่วนราชการในมหาวิทยาลัยสงขลานครินทร์
ทบวงมหาวิทยาลัย เพื่อให้เหมาะสมยิ่งขึ้น

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติมหาวิทยาลัยสงขลานครินทร์ พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า
พระราชกฤษฎีกาจัดตั้งส่วนราชการในมหาวิทยาลัยสงขลานครินทร์ ทบวงมหาวิทยาลัย พ.ศ. ๒๕๒๘

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิก
(๑) พระราชกฤษฎีกาแบ่งส่วนราชการมหาวิทยาลัยสงขลานครินทร์
ทบวงมหาวิทยาลัย พ.ศ.๒๕๒๖
(๒) พระราชกฤษฎีกาแบ่งส่วนราชการมหาวิทยาลัยสงขลานครินทร์
ทบวงมหาวิทยาลัย (ฉบับที่ ๒) พ.ศ. ๒๕๒๖
(๓) พระราชกฤษฎีกาจัดตั้งคณะทันตแพทยศาสตร์ มหาวิทยาลัยสงขลานครินทร์
พ.ศ. ๒๕๒๖
(๔) พระราชกฤษฎีกาจัดตั้งศูนย์คอมพิวเตอร์
มหาวิทยาลัยสงขลานครินทร์ พ.ศ. ๒๕๒๗

มาตรา ๔ ให้จัดตั้งส่วนราชการในมหาวิทยาลัยสงขลานครินทร์ทบวงมหาวิทยาลัย
ดังนี้
(๑) สำนักงานอธิการบดี
(๒) คณะทรัพยากรธรรมชาติ
(๓) คณะทันตแพทยศาสตร์
(๔) คณะพยาบาลศาสตร์
(๕) คณะแพทยศาสตร์
(๖) คณะเภสัชศาสตร์
(๗) คณะมนุษยศาสตร์และสังคมศาสตร์
(๘) คณะวิทยาการจัดการ
(๙) คณะวิทยาศาสตร์
(๑๐) คณะวิทยาศาสตร์และเทคโนโลยี
(๑๑) คณะวิศวกรรมศาสตร์
(๑๒) คณะศึกษาศาสตร์
(๑๓) บัณฑิตวิทยาลัย
(๑๔) ศูนย์คอมพิวเตอร์

มาตรา ๕ ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยสงขลานครินทร์มีนโยบายที่จะขยายงานในด้านการเรียนการสอน การวิจัย
และการให้บริการทางวิชาการแก่ชุมชนทางด้านวิทยาศาสตร์และเทคโนโลยีให้เป็นไปอย่างสมบูรณ์และมีประสิทธิภาพ
สมควรจัดตั้งคณะวิทยาศาสตร์และเทคโนโลยีในมหาวิทยาลัยสงขลานครินทร์
เพื่อตอบสนองนโยบายดังกล่าว แต่โดยที่ส่วนราชการในมหาวิทยาลัยสงขลานครินทร์ในปัจจุบัน
ได้มีการแบ่งและจัดตั้งโดยพระราชกฤษฎีกาแบ่งส่วนราชการมหาวิทยาลัยสงขลานครินทร์
และพระราชกฤษฎีกาจัดตั้งคณะ และศูนย์ต่าง ๆ หลายฉบับที่ออกตามความในมาตรา ๙
วรรคหนึ่ง แห่งพระราชบัญญัติมหาวิทยาลัยสงขลานครินทร์ พ.ศ. ๒๕๒๒ สมควรปรับปรุงการจัดตั้งส่วนราชการในมหาวิทยาลัยสงขลานครินทร์เสียใหม่โดยให้รวมอยู่ในกฎหมายฉบับเดียวกัน
จึงจำเป็นต้องตราพระราชกฤษฎีกานี้















คุณากร/ผู้จัดทำ
๖ พฤษภาคม ๒๕๕๔
วิชชุตา/ผู้ตรวจ
๑๔ มิถุนายน ๒๕๕๔


















































[๑]
ราชกิจจานุเบกษา
เล่ม ๑๐๒/ตอนที่ ๑๔๐/ฉบับพิเศษ หน้า ๑๗/๓ ตุลาคม ๒๕๒๘